รายงานคณะกรรมการตรวจสอบ

เรียน ท่านผู้ถือหุ้น

ที่ประชุมคณะกรรมการบริษัท บางจากฯ (มหาชน) ครั้งที่ 8/2548
มีมติแต่งตั้งคณะกรรมการตรวจสอบ โดยมีนายอนุสรณ์ ธรรมใจ เป็นประธานกรรมการ นายวิรัตน์
เอี่ยมเอื้อยุทธ และนายนิพนธ์ สุรพงษ์รักเจริญ เป็นกรรมการ และเมื่อวันที่ 3 พฤษภาคม 2549
ที่ประชุมคณะกรรมการบริษัทฯ ได้มีมติแต่งตั้ง รศ.ประนอม โฆวินวิพัฒน์
ผู้เชี่ยวชาญด้านการบัญชีและการตรวจสอบ ดำรงตำแหน่งกรรมการตรวจสอบเพิ่มอีก 1 ท่าน
เป็นผลให้คณะกรรมการตรวจสอบ ประกอบด้วยกรรมการอิสระผู้ทรงคุณวุฒิ รวมทั้งหมด 4 ท่าน

ในปี 2549 คณะกรรมการตรวจสอบมีการประชุมร่วมกัน และยังมีการประชุมร่วมกับผู้บริหารระดับสูง
รวมทั้งหมด 8 ครั้ง (ทั้งนี้ในกรณีที่ประชุมร่วมกับผู้บริหาร
ผู้บริหารที่มีส่วนได้เสียจะไม่ได้อยู่ในที่ประชุม) เพื่อทำการพิจารณาเรื่องต่างๆ
โดยมีประเด็นและสาระสำคัญดังนี้

1. พิจารณาและสอบทานงบการเงินรายไตรมาส งบการเงินประจำปี
รายงานทางการเงินที่เกี่ยวข้อง รวมทั้งการเปิดเผยข้อมูลที่เพียงพอ ทันต่อเวลา
การปฏิบัติตามมาตรฐานการบัญชี และการเปลี่ยนแปลงนโยบายบัญชีที่สำคัญ ในปี 2549
รวมถึงการสอบทานรายการระหว่างกันระหว่างผู้ถือหุ้นและบริษัทย่อยหรือบริษัทที่เกี่ยวข้อง
เพื่อให้มั่นใจว่ารายการระหว่างกันดังกล่าว เป็นรายการที่ดำเนินตามเงื่อนไขทางธุรกิจปกติ
ไม่มีการถ่ายเทผลประโยชน์ใดๆ และเป็นไปเพื่อประโยชน์สูงสุดของบริษัทฯ

2. สอบทานให้บริษัทฯ มีระบบการควบคุมภายใน การตรวจสอบภายในที่เหมาะสม
โปร่งใสมีประสิทธิภาพ มีการยืนยันถึงความเป็นอิสระในการปฏิบัติงานของผู้ตรวจสอบบัญชีภายนอก
และจากการตระหนักถึงความจำเป็นในการเพิ่มประสิทธิภาพการทำงาน
และลดความสูญเสียด้านการสูญหายของน้ำมันในกระบวนการทำงาน ในปี 2549
คณะกรรมการตรวจสอบจึงได้เข้าเยี่ยมชมการปฏิบัติงานขนถ่ายน้ำมันดิบ เกาะสีชัง
รวมทั้งสนับสนุนให้จัดอบรมหัวข้อเรื่อง
การสร้างและส่งเสริมให้เกิดวัฒนธรรมในการควบคุมการปฏิบัติงานที่ดี ให้กับพนักงานขององค์กร

3. สอบทานให้บริษัทฯ ปฏิบัติตามมาตรฐานการบัญชีทุกฉบับที่ประกาศใช้ กฎหมาย
ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัทฯ
อย่างครบถ้วน ถูกต้อง เป็นไปตามหลักการกำกับดูแลกิจการที่ดี และเน้นย้ำว่า บริษัทฯ
จะปฏิบัติให้ดีกว่ามาตรฐานที่กำหนด

4. พิจารณาคัดเลือก เสนอแต่งตั้ง และเสนอค่าตอบแทนให้กับ สำนักงาน เอ. เอ็ม. ที.
แอสโซซิเอท เป็นผู้สอบบัญชีของบริษัทฯ ในปี 2549

5. สอบทานการบริหารความเสี่ยงของบริษัทฯ และดำเนินการตรวจสอบตามแนวความเสี่ยงที่มี
ตลอดจนให้มีการทำงานและประสานงานร่วมกันระหว่าง คณะกรรมการตรวจสอบ
และคณะกรรมการบริหารความเสี่ยงทั้งองค์กร

6. ติดตามและเน้นย้ำระบบการบริหารความปลอดภัย
และให้พนักงานทุกคนตระหนักถึงเรื่องความปลอดภัยเป็นเรื่องที่สำคัญ
รวมถึงสภาพแวดล้อมที่ดีของโรงกลั่น และความรับผิดชอบต่อชุมชน

7. ปรับปรุงกฎบัตรคณะกรรมการตรวจสอบให้สอดคล้องกับหลักการกำกับดูแลกิจการที่ดี
เพื่อให้ความมั่นใจต่อผู้ถือหุ้น คู่ค้า และลูกค้า รวมทั้งผู้มีส่วนได้เสียอื่นๆ ของบริษัทฯ
ว่าการดำเนินงานขององค์กรเป็นไปตามข้อกำหนด
และการปฏิบัติงานเป็นไปตามจรรยาบรรณที่พึงปฏิบัติ คงไว้ซึ่งระบบการควบคุมภายในที่มีประสิทธิภาพ

คณะกรรมการตรวจสอบของบริษัทฯ ได้ติดตามการดำเนินงานในปี 2549
ตามขอบเขตอำนาจหน้าที่ความรับผิดชอบ ที่ได้รับมอบหมาย โดยมีความเห็นว่า บริษัทฯ
ได้จัดทำงบการเงินอย่างถูกต้องในสาระสำคัญตามหลักการบัญชีที่รับรองทั่วไป
มีการเปิดเผยข้อมูลรายการระหว่างกันหรือรายการที่อาจก่อให้เกิดความขัดแย้งทางผลประโยชน์อย่างเพียงพอ
มีระบบการควบคุมภายในและการบริหารความเสี่ยงที่เหมาะสมกับสภาพธุรกิจ
มีการปฏิบัติตามกฎหมาย ข้อกำหนดของตลาดหลักทรัพย์ และกฎหมายที่เกี่ยวข้องอย่างถูกต้อง
ครบถ้วน

[]

  ( นายอนุสรณ์ ธรรมใจ )

  ประธานคณะกรรมการตรวจสอบ